ભાવનગર અને જિલ્લામાં વસતા લોકો લાંબા સમયથી વરૂણદેવની ઉત્તમ પ્રકારે મહેર થાય તેવી આશાઓ સેવી રહ્યાં હતા. લોકોની આ પ્રાર્થના મેઘરાજાએ સાંભળી હોય તેમ રથયાત્રાના દિવસથી જ પ્રારંભિક મંદગતિએ હેત વરસાવવાનું શરૂ કર્યુ હતું. પરંતુ આજરોજ સવારથી જ પ્રથમ જિલ્લાના તમામ તાલુકાઓ તથા ગ્રામ્ય પંથકમાં હળવો-ભારે વરસાદ શરૂ થયો હતો અને બપોર બાદ શહેર સહિત સમગ્ર જિલ્લામાં તોફાની વરસાદના મંડાણ મંડાયા હતા અને સાંજ સુધીમાં સર્વત્ર ૩ થી લઈને ૯ ઈંચ કરતા વધુ વરસાદ વરસી જતાં ચોમેર જળબંબાકાર જેવી પરિસ્થિતિનું નિર્માણ થયું છે. આધારભૂત સુત્રો પાસેથી જાણવા મળતી વિગતો અનુસાર ભાવનગર જિલ્લાના જેસર તાલુકામાં સર્વાધિક ૯ ઈંચ કરતા વધુ વરસાદ નોંધાયો હોવાનું જાણવા મળ્યું છે. આ વરસાદના પગલે ભાવનગર જિલ્લાના અનેક ગામો તાલુકા મથકેથી વિખૂટા પડી જવા પામ્યા છે. તો બીજી તરફ રસ્તાઓ, પુલ, નાળાઓ, વિજપોલ તેમજ અંડરગ્રાઉન્ડ કેબલ લાઈનો તથા વૃક્ષો ધરાશાયી થઈ પુરના પાણી સાથે વહી જવા પામ્યા છે. પાલીતાણા અને મહુવા તાલુકા વચ્ચે આવેલ તથા અમુક અંશે જેસર તાલુકાને સ્પર્શતા ગામડાઓમાં અને બૃહદગીર વિસ્તારમાં ભારે વરસાદના પગલે અનેક નદીઓમાં ઘોડાપુર આવ્યા હતા. આથી નદીઓ ગાંડીતુર બની પોતાની નિયત મર્યાદા તોડી કાંઠાથી ઉપર લેવલે વહેતી થઈ હતી. જેના કારણે નદી-કાંઠા પર રહેતા અનેક લોકોના ઘરોમાં પાણી ઘુસી જવા સાથોસાથ ઘરવખરી, પશુઓ સહિતની સામગ્રીઓ પુરના પાણી સાથે વહી જવા પામી છે. આજે રવિવારનો દિવસ હોય એકાએક ત્રાટકેલા વરસાદના પગલે જિલ્લા વહિવટી તંત્ર દોડતું થયું છે.